Vigs: SA stuur af op groter epidemie | Netwerk24
Vigs: SA stuur af op groter epidemie
Deur Dawie Boonzaaier 23 Desember 2018 00:01
Suid-Afrika kan teen 2030 met 'n onomkeerbare vigs­epidemie sit as iets nie dringend gedoen word om die MIV-infeksiekoers te stuit nie.
Só sê Deborah Birx, hoof van die VSA se noodplan vir die verligting van MIV/vigs.
As die huidige koers van nuwe infeksies voortduur, kan die land teen 2030 meer as 10 miljoen mense hê wat met vigs leef. Géén regering of skenker sal kan bekostig om soveel mense met vigsmedisyne te behandel nie, sê Birx.
7,2 miljoen MIV-geïnfekteerde mense in SA.
Die Amerikaanse regering het R17,23 miljard bewillig vir Suid-Afrika se MIV- en vigsprogramme in 'n dringende poging om die epidemie onder beheer te kry.
Op die oomblik staan Suid-Afrika op sowat 250 000 nuwe MIV-infeksies per jaar. Daar is tans 7,2 miljoen MIV-geïnfekteerde persone.
"Ons gebruik ons geld om te sê ons moet wakker word vir 'n nuwe realiteit om dinge anders in Suid-Afrika te doen sodat ons 'n ander uitslag hier kan kry," het Birx in 'n onderhoud met Business Day gesê.
Volgens Birx het verskeie lande met 'n groot MIV-epidemie dit al reggekry om dinge om te swaai, wat vrae laat ontstaan oor hoekom Suid-Afrika dit nie ook kan regkry nie.
Birx se organisasie het al sedert 2004 meer as R90 miljard aan Suid-Afrika se vigsprogramme geskenk.
Een van die probleme in ons stryd is dat mans dikwels laat gediagnoseer word. Volgens 'n 2017-opname van die Raad vir Geesteswetenskaplike Navorsing weet slegs 78,8% van MIV-positiewe mans dat hulle die virus het, terwyl 88,9% van vroue met die virus bewus is van hul MIV-status.
Een rede hiervoor is 'n baie suksesvolle program om swanger vroue vir MIV te toets. As die ma betyds ge­diagnoseer word, kan dokters met medisyne keer dat sy haar baba by geboorte infekteer.
Die departement van gesondheid, wat die wêreld se grootste vigsbehandelingsprogramme bestuur, sê hy hoop om binnekort 'n nuwe tender aan te kondig vir goedkoper vigsmedikasie wat dit vir staatspasiënte sal moontlik maak om slegs een pil, in plaas van drie, te gebruik.